CELEX: 32021D0942
Language: el
Date: 2021-06-10 00:00:00
Title: Εκτελεστική απόφαση (ΕΕ) 2021/942 της Επιτροπής της 10ης Ιουνίου 2021 για τη θέσπιση κανόνων εφαρμογής της οδηγίας 2006/112/ΕΚ του Συμβουλίου όσον αφορά την κατάρτιση του καταλόγου τρίτων χωρών με τις οποίες η Ένωση έχει συνάψει συμφωνία για αμοιβαία συνδρομή ανάλογης έκτασης με εκείνη που προβλέπεται από την οδηγία 2010/24/ΕΕ του Συμβουλίου και από τον κανονισμό (ΕΕ) αριθ. 904/2010 του Συμβουλίου

11.6.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 205/80
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2021/942 ΤΗΣ ΕΠΙΤΡΟΠΗΣ
         της 10ης Ιουνίου 2021
         για τη θέσπιση κανόνων εφαρμογής της οδηγίας 2006/112/ΕΚ του Συμβουλίου όσον αφορά την κατάρτιση του καταλόγου τρίτων χωρών με τις οποίες η Ένωση έχει συνάψει συμφωνία για αμοιβαία συνδρομή ανάλογης έκτασης με εκείνη που προβλέπεται από την οδηγία 2010/24/ΕΕ του Συμβουλίου και από τον κανονισμό (ΕΕ) αριθ. 904/2010 του Συμβουλίου
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (1), και ιδίως το άρθρο 369ιγ παράγραφος 3,
         Εκτιμώντας τα ακόλουθα:
         
                     (1)
                  
                  
                     Η λειτουργία της εσωτερικής αγοράς, η παγκοσμιοποίηση και οι τεχνολογικές αλλαγές έχουν οδηγήσει σε εκρηκτική ανάπτυξη του ηλεκτρονικού εμπορίου και, κατά συνέπεια, των εξ αποστάσεως παραδόσεων αγαθών και παροχών υπηρεσιών στα κράτη μέλη από προμηθευτές εγκατεστημένους είτε σε άλλο κράτος μέλος είτε σε τρίτα εδάφη ή τρίτες χώρες.
                  
               
                     (2)
                  
                  
                     Η οδηγία 2006/112/ΕΚ τροποποιήθηκε με τις οδηγίες (ΕΕ) 2017/2455 (2) και (ΕΕ) 2019/1995 (3) με σκοπό να καταστεί το σύστημα φόρου προστιθέμενης αξίας (ΦΠΑ) κατάλληλο για το ηλεκτρονικό εμπόριο, με την αποτελεσματική και αποδοτική είσπραξη του ΦΠΑ και την ελαχιστοποίηση της διοικητικής επιβάρυνσης τόσο για τους υποκείμενους στον φόρο όσο και για τις φορολογικές διοικήσεις, και να εκσυγχρονιστεί το νομικό πλαίσιο για τον ΦΠΑ για το διασυνοριακό ηλεκτρονικό εμπόριο μεταξύ επιχειρήσεων και καταναλωτών.
                  
               
                     (3)
                  
                  
                     Σύμφωνα με το άρθρο 369ιγ παράγραφος 1 στοιχείο γ), τα κράτη μέλη επιτρέπουν σε κάθε υποκείμενο στον φόρο που είναι εγκατεστημένος σε τρίτη χώρα με την οποία η Ένωση έχει συνάψει συμφωνία περί αμοιβαίας συνδρομής ανάλογης έκτασης με εκείνη που προβλέπεται από την οδηγία 2010/24/ΕΕ του Συμβουλίου (4) και από τον κανονισμό (ΕΕ) αριθ. 904/2010 του Συμβουλίου (5) να χρησιμοποιεί το ειδικό καθεστώς όταν πραγματοποιεί εξ αποστάσεως πωλήσεις αγαθών από την εν λόγω τρίτη χώρα, χωρίς να χρειάζεται να εκπροσωπείται από μεσάζοντα εγκατεστημένο εντός της Ένωσης.
                  
               
                     (4)
                  
                  
                     Την 1η Σεπτεμβρίου 2018 τέθηκε σε ισχύ συμφωνία μεταξύ της Ευρωπαϊκής Ένωσης και του Βασιλείου της Νορβηγίας σχετικά με τη διοικητική συνεργασία, την καταπολέμηση της απάτης και την είσπραξη απαιτήσεων στον τομέα του φόρου προστιθέμενης αξίας (6).
                  
               
                     (5)
                  
                  
                     Η εν λόγω συμφωνία είναι ανάλογης έκτασης με εκείνη που προβλέπεται από την οδηγία 2010/24/ΕΕ και τον κανονισμό (ΕΕ) αριθ. 904/2010, διότι θεσπίζει κοινό σύστημα συνεργασίας, ιδίως όσον αφορά την ανταλλαγή πληροφοριών, προκειμένου να παρέχεται στις αρχές που είναι επιφορτισμένες με την εφαρμογή της νομοθεσίας περί ΦΠΑ η δυνατότητα να συνδράμουν η μία την άλλη διασφαλίζοντας τη συμμόρφωση με την εν λόγω νομοθεσία και στην προστασία των εσόδων από τον ΦΠΑ. Η συμφωνία προβλέπει επίσης τη συνδρομή για τη διασφάλιση της ορθής βεβαίωσης του ΦΠΑ, για την καταπολέμηση της απάτης στον τομέα του ΦΠΑ και για την είσπραξη απαιτήσεων που αφορούν τον ΦΠΑ. Η συμφωνία περιέχει κανόνες και διαδικασίες για τη διοικητική συνεργασία και τη συνδρομή για την είσπραξη, που είναι παρόμοιοι με τους κανόνες και τις διαδικασίες που ορίζονται στην οδηγία 2010/24/ΕΕ και στον κανονισμό (ΕΕ) αριθ. 904/2010 και θεσπίζει υποχρεώσεις αμοιβαίας συνδρομής για τις αρμόδιες αρχές σε επίπεδο ισοδύναμο με εκείνο που προβλέπεται από την οδηγία 2010/24/ΕΕ και από τον κανονισμό (ΕΕ) αριθ. 904/2010.
                  
               
                     (6)
                  
                  
                     Κατά συνέπεια, το Βασίλειο της Νορβηγίας θα πρέπει να καταχωριστεί ως τρίτη χώρα με την οποία η Ένωση έχει συνάψει συμφωνία αμοιβαίας συνδρομής, όπως αναφέρεται στο άρθρο 369ιγ παράγραφος 1 στοιχείο γ) της οδηγίας 2006/112/ΕΚ.
                  
               
                     (7)
                  
                  
                     Επειδή οι σχετικές ουσιαστικές διατάξεις της οδηγίας 2006/112/ΕΚ εφαρμόζονται από την 1η Ιουλίου 2021, είναι σκόπιμο η παρούσα απόφαση να εφαρμοστεί από την εν λόγω ημερομηνία.
                  
               
                     (8)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Διοικητικής Συνεργασίας,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η τρίτη χώρα με την οποία η Ένωση έχει συνάψει συμφωνία αμοιβαίας συνδρομής ανάλογης έκτασης με εκείνη που προβλέπεται από την οδηγία 2010/24/ΕΕ και από τον κανονισμό (ΕΕ) αριθ. 904/2010 είναι το Βασίλειο της Νορβηγίας.
         
         
            Άρθρο 2
            Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Ιουλίου 2021.
         
         
            Βρυξέλλες, 10 Ιουνίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 347 της 11.12.2006, σ. 1.
         
            (2)  Οδηγία (ΕΕ) 2017/2455 του Συμβουλίου, της 5ης Δεκεμβρίου 2017, για την τροποποίηση της οδηγίας 2006/112/ΕΚ και της οδηγίας 2009/132/ΕΚ όσον αφορά ορισμένες υποχρεώσεις που απορρέουν από τον φόρο προστιθέμενης αξίας για παροχές υπηρεσιών και πωλήσεις αγαθών εξ αποστάσεως (ΕΕ L 348 της 29.12.2017, σ. 7).
         
            (3)  Οδηγία (ΕΕ) 2019/1995 του Συμβουλίου, της 21ης Νοεμβρίου 2019, για την τροποποίηση της οδηγίας 2006/112/ΕΚ όσον αφορά τις διατάξεις σχετικά με τις εξ αποστάσεως πωλήσεις αγαθών και ορισμένες εγχώριες παραδόσεις αγαθών (ΕΕ L 310 της 2.12.2019, σ. 1).
         
            (4)  Οδηγία 2010/24/ΕΕ του Συμβουλίου, της 16ης Μαρτίου 2010, περί αμοιβαίας συνδρομής για την είσπραξη απαιτήσεων σχετικών με φόρους, δασμούς και άλλα μέτρα (ΕΕ L 84 της 31.3.2010, σ. 1).
         
            (5)  Κανονισμός (ΕΕ) αριθ. 904/2010 του Συμβουλίου, της 7ης Οκτωβρίου 2010, για τη διοικητική συνεργασία και την καταπολέμηση της απάτης στον τομέα του φόρου προστιθέμενης αξίας (ΕΕ L 268 της 12.10.2010, σ. 1).
         
            (6)  ΕΕ L 195 της 1.8.2018, σ. 3.